als_Latn dik_Latn sag_Latn
Më shumë se 100 vepra të artistëve të njohur italianë ekspozohen në Galerinë Kombëtare të Arteve në Tiranë në janar. Janë vepra të 1900-ës dhe ekspozita, nën kujdesin e Arianna Angelelli, Maria Catalano dhe Federica Pirani me më shumë se njëqind vepra të mrekullueshme, me prejardhje nga Galeria e Arteve Moderne në Romë, ka për qëllim të prezantojë kulturën artistike në Romë dhe në Itali në gjysmën e parë të shekullit XX, gjuhët që e kanë përcjellë, artistët dhe lëvizjet e referimit, duke kaluar nga Simbolizmi, Secesioni, Futurizmi, Klasicizmi i Ri, Shkolla Romane dhe Abstraktizmi.
Figurat e mrekullueshme femërore, portretet e personazheve të famshëm, pamjet e qytetit të përjetshëm dhe të fshatit roman, natyrat e vdekura, janë subjektet kryesore të trajtuara nga artistët protagonistë të ekspozitës, ndër të cilët dalin në pah emrat: Giacomo Balla, Carlo Carrà, Giorgio de Chirico, Fortunato Depero, Renato Guttuso, Giacomo Manzù, Tato, Giulio Turcato, vetëm për të përmendur disa nga më shumë se 60 artistët e paraqitur.
Ekspozita është promovuar nga Zyra e Kryeministrit të Shqipërisë, Ambasada Italiane në Tiranë, Instituti Italian i Kulturës në Tiranë, Ministria e Kulturës së Shqipërisë, Bashkia e Tiranës, Galeria Kombëtare e Arteve në Tiranë, në bashkëpunim me Sovrintendenza Capitolina (Drejtoria e mbikëqyrjes Capitolina), Bashkia e Romës, Departamenti i Rritjes Kulturore, Galeria e Artit Modern të Romës, dhe është realizuar e organizuar nga Arthemisia Group.
BILETA: E plotë 700 lekë, me zbritje 500 lekë, grupe të rriturish 500 lekë, ndërsa shkollat 100 lekë. Kryeministri Edi Rama, shkruante në llogarinë e tij në “Facebook” se “pas Koncertit të Vjenës në Tiranë, janari do të sjellë edhe të parën ekspozitë në Shqipëri të një koleksioni kryeveprash origjinale në pikturë”.
Sipas tij, për herë të parë jo vetëm artistët e rinj apo edukatorët e artit, po edhe nxënësit, studentët e mbarë publiku artdashës, do të mund të marrin shijen unikale të telajove origjinale të mjeshtërve të pikturës europiane. “Kjo rrugë e re eksperiencash të rralla artistike për publikun shqiptar, të cilën njësoj si Koncertin e Vjenës në Tiranë, duam ta kthejmë në traditë, vit pas viti, nis me kryeveprat e pikturës italiane të Novecentos, dhe kam shumë shpresë se do të vazhdojë në vitin 2018, me një koleksion veprash origjinale të Muzeut Picasso në Paris”, e mbyllte postimin e tij kryeministri.
(Gazeta Shqiptare)
als_Latn als_Latn als_Latn als_Latn als_Latn als_Latn